Iltakoulu ry.

Toimintasuunnitelma

Syyskokous 29.11.2012

**ILTAKOULU RY:N TOIMINTASUUNNITELMA 2013**

Toiminta Iltakoulu ry:ssä jatkuu vuonna 2013 monipuolisena ja uudistumiskykyisenä. Yhdistyksen toiminnan ohjenuorina ovat jatkossakin avoimuus, aktiivisuus, ilo ja yhteisöllisyys. Kaudella 2013 Iltakoulun hallituksen tavoitteena on edelleen saattaa yhdistyksen jäsenistöä entistä tiiviimmin yhteen niin vapaa-ajan aktiviteettien kuin opintopainotteisten asioiden osalta. Hallitus pyrkii toiminnan suunnittelussa ja toteutuksessa kasvattamaan vuorovaikutusta ja yhteistyötä jäsenistön kanssa. Iltakoulussa ei harjoiteta syrjintää eikä ulossulkemista, vaan ilmapiiristä pyritään yhdessä rakentamaan mahdollisimman suvaitsevainen, kannustava ja välitön. Ainejärjestön tärkeimpänä tehtävänä on edistää jäsenistönsä kaikinpuolista hyvinvointia.

Vuoden 2013 tärkeimmiksi painopisteiksi Iltakoulussa nousevat edunvalvonta ja yhteisöllisyys. Tutkintorakenneuudistus on toteutunut ja ensimmäiset uudet opiskelijat ovat aloittaneet opintonsa uusissa tutkinto-ohjelmissa. Lisäksi uudistuksen mukainen yksikköjako alkaa asettua uomiinsa. Tämän vuoksi Iltakoulun hallitus seuraa aktiivisesti yliopistossa tapahtuvan uudistuksen jatkumista ja toteutusta ja osallistuu kaikin mahdollisin tavoin Johtamiskorkeakoulun kehittämiseen. Lisäksi

Iltakoulun hallitus pyrkii edelleen luomaan hyviä ja vaikuttavia suhteita uudessa toimintaympäristössä niin opiskelijoiden, henkilökunnan kuin hallinnonkin piirissä. Tärkeänä keinona edunvalvonnassa on hyvä yhteistyö muiden Johtamiskorkeakoulun ainejärjestöjen kanssa. Iltakoulu pyrkii aktiivisesti lähentämään yhteistyötä saman yksikön ainejärjestöjen kanssa ja edustamaan politiikan tutkimuksen opiskelijoiden etuja muun muassa JKY:n hallituksessa sekä

yhdistyksen kokouksissa.

**Hallituksen toiminta ja tiedotus**

Iltakoulun hallituksen kokouksiin tulee edelleen olla vapaa pääsy kaikilla Iltakoulun jäsenillä. Hallituksen kokouksista on tiedotettava ajoissa, mieluiten vähintään viikkoa ennen kokousta, ja kokousten esityslista on toimitettava Politologit-listalle kokouskutsun yhteydessä, tai viimeistään kokousta edeltävänä päivänä. Tämä parantaa tiedonkulkua hallituksen ja muiden jäsenten välillä ja rohkaisee jäsenistöä osallistumaan kokouksiin ja Iltakoulun toimintaan. Avoimuuden lisäämiseksi kokousten sisällöstä tehdään lyhyt yhteenveto Iltakoulu ry:n kotisivuille, ja valmiit pöytäkirjat lisätään sivuille heti niiden valmistuttua.

Iltakoulu ry:n pääasiallisena tiedotuskanavana käytetään edelleen Politologit-sähköpostilistaa, sekä Polint-sähköpostilistaa kansainvälisille opiskelijoille. Politologit-listalla tiedotetaan ainejärjestön toiminnasta, opiskeluasioista ja muista politiikan tutkimuksen opiskelijoille tärkeistä asioista. Lisäksi Iltakoulu\_jutut-sähköpostilistaa käytetään vapaamuotoisempaan keskusteluun ja muista mielenkiintoisista yliopistomaailman tapahtumista tiedottamiseen. Tarpeen vaatiessa

viestintävastaava myös kokoaa Iltakoulun tulevasta toiminnasta uutiskirjeen, joka lähetetään Politologit-listalle. Kansainvälisten opiskelijoiden aktivoinnissa ja heille tiedottamisessa tullaan käyttämään apuvälineenä myös sosiaalista mediaa, kuten Facebookia. Myös Iltakoulun omaa Facebook-sivua ylläpidetään ja sitä käytetään apuna tiedotuksessa, mutta vasta toissijaisesti sähköpostin jälkeen. Facebook-sivun rooli on tärkeä erityisesti ulkoisen näkyvyyden lisäämiseksi.

Iltakoulun uudistetut internet-sivut (www.iltakoulu.org) pidetään aktiivisena ja ajantasaisena tiedotuskanavana. Iltakoulun toimintaa pyritään raportoimaan myös näille sivuille, jotta myös ulkopuoliset tahot, kuten mahdolliset sponsorit ja mahdolliset uudet opiskelupaikan hakijat pystyvät toimintaamme seuraamaan. Järjestelmä- ja ulkoasu-uudistuksen jälkeen vuonna 2013 olennaista on miettiä myös sivujen sisältöpuolen ajankohtaisuutta. Erityisesti sivujen englanninkielistä versiota pyritään laajentamaan.

Iltakoulun oma lehti (Anti) ilmestyy vuonna 2013 vähintään neljä kertaa. Sen sisällön painopisteinä ovat jatkossakin opiskelijan elämä, Iltakoulu sekä poliittiset ilmiöt. Uusia opiskelijoita varten tehdään oma, erityisesti heille suunnattu Anti-lehden numero. Iltakoulun toiminnasta kerätään syyslukukauden lopulla palaute sähköisesti jäsenistöltä toiminnan kehittämiseksi. Tästä palautteen keräämisestä pyritään tekemään vuosittainen perinne, jonka tuloksia käsitellään rakentavasti sekä uuden että vanhan hallituksen kesken hallituksenvaihtotapahtuman yhteydessä hallituskauden jälkeen.

Iltakoulun toiminnassa jatkavat tarpeen mukaan toimikunnat suurimmissa sektoreissa. Toimikunnat ovat avoimia ja jäseniä voi liittyä mukaan pitkin vuotta. Jäsenet toimivat yhdessä sektorista vastuussa olevan hallituksen jäsenen kanssa, sekä ideointiapuna että konkreettisesti tapahtumien toteuttamisessa. Tavoitteena on tällä tavoin saada aktiivisia jäseniä entistä rohkeammin mukaan Iltakoulun toimintaan.

**Vapaa-ajan tapahtumat**

Iltakoulun vapaa-ajan toiminta jatkuu vilkkaana ja monipuolisena myös vuonna 2013. Vapaa-ajan tapahtumat ovat olennainen osa Iltakoulun toimintaa ja jo perinteiksi muodostuneita tapahtumia pyritään jatkamaan. Tällaisia tapahtumia ovat esimerkiksi lavatanssit, vappusitsit ja saunaillat. Myös liikuntasektorin kanssa yhdessä toteutettavia tapahtumia kuten talviolympialaiset, hankipallo ja suunnistussauna järjestetään jatkossakin. Tapahtumat pidetään kuitenkin avoimina kehitysideoille ja myös uudet tapahtumat ovat tervetulleita, kuten syventyvä yhteistyö kulttuuri- ja

tapahtumasektoreiden välillä.

Vuonna 2013 järjestetään myös Iltakoulun 38-vuotis vuosijuhlat. Vuosijuhlien tarkoitus on juhlistaa ainejärjestöämme arvokkaiden akateemisten perinteiden hengessä. Vuosijuhlien valmistelut aloitetaan jo heti alkuvuodesta. Koko hallitus sitoutuu avustamaan vuosijuhlien toteutuksessa.

**Tapahtumat muiden ainejärjestöjen ja yhdistysten kanssa**

Iltakoulussa pyritään jatkamaan ja edelleen kehittämään aktiivista yhteistyötä muiden

ainejärjestöjen ja yhdistysten kanssa. Perinteisesti yhdessä muiden ainejärjestöjen kanssa toteutetut tapahtumat kuten lavatanssit säilytetään Iltakoulun perinteissä ja muihin avoimiin tapahtumiin ja sitseille kutsutaan mahdollisuuksien mukaan myös muiden ainejärjestöjen edustajia. Iltakoulu pyrkii myös mahdollisuuksien puitteissa osallistumaan aktiivisesti muiden ainejärjestöjen tapahtumiin, joihin Iltakoulu kutsutaan. Esimerkiksi vuonna 2012 ensimmäistä kertaa toteutettu ja onnistuneeksi havaittu JKY-päivä on otollinen tapahtuma yhteistyön kehittämiselle. Erityisen hedelmällisiä tapahtumia ainejärjestöjenvälisten suhteiden kehittämiselle vuonna 2013 ovat talviolympialaiset ja vuosijuhlat. Vuosijuhlilla pyritään myös edistämään vuoropuhelua Iltakoulun ja politiikan tutkimuksen henkilökunnan kanssa, muiden kaupunkien politiikan opiskelijoiden sekä oman yliopistomme ainejärjestöjen välillä. Iltakoulun jäsenet ovat aktiivisia myös ainejärjestöihin lukeutumattomissa yhdistyksissä ja haluamme säilyttää mahdollisuuden yhteistyöhön myös yhdistysten kanssa. Tällaisesta yhteistyöstä esimerkkinä on syksyllä 2012 järjestetty Peace Day -seminaari Tampereen Ykyhdistyksen TAYK ry:n kanssa.

**Tuutorointi**

Iltakoulu ry ottaa tuutoroinnin tosissaan myös vuonna 2013. Tuutoritoimintaa pyritään kehittämään yhä paremmaksi ja toimivammaksi. Tässä etusijalla on Iltakoulun tuutorien oma aktiivinen suunnittelu, mutta yhteistyötä tehdään myös yliopiston, Tamyn ja Johtamiskorkeakoulun tahojen kanssa. Vuoden 2013 tuutorit arvioivat tuutorivastaavan johdolla edellisen vuoden toimintaa ja muokkaavat sitä vastaamaan yhä paremmin uusien opiskelijoiden tarpeita.

Tuutorien rekrytointi aloitetaan hyvissä ajoin keväällä, jotta syksyn valmistelut saadaan hyvään malliin ennen kesäloman alkua. Tuutorivastaava toimii tietoa välittävänä linkkinä Iltakoulun hallituksen ja tuutorien välillä. Syksyn ohjelmaa suunnitellessa tuutorien on tärkeää ottaa huomioon fuksien perehdyttäminen niin opintoihin kuin opiskelijaelämän rientoihin.

Iltakoulu pyritään tekemään uusille opiskelijoille tutuksi heti alusta alkaen lähestymällä heitä jo ennen syksyä aktiivisesti. Jo hyväksymiskirjeeseen liitetään Iltakoulun tervehdys ja opiskelupaikan vastaanottaneille lähetetään myöhemmin kesän aikana Iltakoulun oma kirje. Uusia opiskelijoita lähestytään aktiivisesti myös sähköisten kanavien kautta, sähköpostin ja Facebookin välityksellä ja Iltakoulun internetsivujen fuksiosioita päivitetään. Syksyllä tuutorit järjestävät ahkerasti erinäisiä

aktiviteetteja, jotka tukevat luontevaa opintojen aloitusta ja tutustumista kanssaopiskelijoihin.

Vuonna 2012 ensi kertaa toteutetut ”Hiiriviikot” olivat menestys. Ensimmäisen vuoden järjestelyjä ja tapahtumia arvioidaan ja sovelletaan opittua Hiiriviikkojen ohjelman parantamiseksi entisestään. Vakiotapahtumia tuutoroinnin osalta ovat mm. tutustumissauna, kaupunkikierros, akateeminen Pispala-kierros, kaupunkisuunnistus ja fuksikastajaiset. Tuutoriryhmä pyrkii myös luomaan uudenlaisia aktiviteetteja, vaikkakin perinteitä kunnioittaen. Tuutorien tehtävä on luoda motivoitunut ja positiivinen henki niin yliopisto-opiskelua kuin Iltakoulun aktiviteetteja kohtaan.

**Ainejärjestötila**

Iltakoulu sai oman ainejärjestötilan Johtamiskorkeakoulun muuttaessa Pinni A-rakennukseen. Ainejärjestötilassa päivystetään säännöllisesti. Päivystäjinä toimivat hallituksen jäsenten lisäksi vapaaehtoiset päivystäjät, joita tilasta vastaava hallituksen jäsen rekrytoi. Aj-tila pidetään viihtyisänä, toimivana, siistinä ja rentona iltakoululaisten tapaamispaikkana. Tila toimii myös toimistona, jossa voidaan esimerkiksi myydä lippuja tapahtumiin. Ainejärjestötilaa kehitetään yhä viihtyisämmäksi ja sen rooli iltakoululaisten yhteenkuuluvaisuuden tunnetta vahvistavana tekijänä säilyy. Iltakoulu ry kannustaa jäsenistönsä osallistumista ylioppilaskuntapolitiikkaan. Hallitus päättää edustajistovaalien näkyvyydestä ainejärjestötilassa.

**Koulutuspolitiikka**

Koulutuspolitiikassa tartutaan aktiivisesti kulloinkin esille nouseviin ajankohtaisiin asioihin, tarvittaessa yhteistyössä muiden ainejärjestöjen kanssa. Johtamiskorkeakoulun uusien tutkintoohjelmien käynnistyttyä on tärkeätä seurata opiskelijoiden edunvalvontaa vuoden 2013 aikana, erityisesti politiikan tutkimuksen tutkinto-ohjelman opetussuunnitelman toimivuutta.

Tiedonkulkua kaikkien opiskelijaedunvalvojien kesken tiivistetään. Iltakoulun hallituksen koulutuspoliittinen vastaava osallistuu esimerkiksi Johtamiskorkeakoulun ylioppilaiden koulutuspoliittisen jaoston toimintaan, jotta taataan mahdollisimman hyvä tiedonvaihto yksikön tutkinto-ohjelmien välillä ja varmistetaan näin politiikan tutkimuksen opiskelijoiden edunvalvonta uusissa rakenteissa. Iltakoulu ylläpitää hyviä yhteistyösuhteita Tamyn hallituksen, sihteeristön ja edustajiston jäsenten kanssa mm. Facebookin ja koulutustilaisuuksien kautta. Hallituksen koulutuspoliittinen vastaava osallistuu edelleen politiikan tutkimuksen opetusneuvoston toimintaan ja on aktiivisesti yhteydessä politiikan tutkimuksen henkilökuntaan informaation kulun varmistamiseksi opiskelijoiden ja henkilökunnan välillä.

Jäsenistöltä kerätään vuosittainen palaute e-lomakkeella niin Iltakoulun toimintaa kuin politiikan tutkimuksen opetusta koskien, ja palautteen oma-aloitteiseen antamiseen ja potentiaalisten ongelmakohtien esilletuomiseen kannustetaan. Tarvittaessa järjestetään myös koulutuspoliittisia kokoontumisia politiikan opiskelijoiden jäsenten kesken. Vuonna 2013 koulutuspoliittisella sektorilla kiinnitetään erityistä huomiota opiskelijoiden opintojen ohjaukseen ja opintojen sujuvuuteen, sillä tutkintoansa suorittavat sekä vanhat että uudet opiskelijat (siirtymäaika vuoteen 2015 asti). Tenttikysymysarkistoa IK:n nettisivuilla täydennetään ja päivitetään edelleen.

**Suhteet opetushenkilökuntaan**

Yhteydenpitoa oppiaineidemme henkilökuntaan pyritään jatkamaan ja uusia toimintamuotoja kehittämään. Yhtenä keinona hyvien suhteiden ylläpitämiseen voisivat olla ”kabinettitapaamiset”, joissa käsiteltäisiin ajankohtaisia poliittisia aiheita. Tämän tyyppiset epäformaalimmat tapahtumat antaisivat opiskelijoille mahdollisuuden tutustua oman alan tiedeyhteisöön ja näin luoda hyvät suhteet heitä opettavaan henkilökuntaan. Perinteisiä tilaisuuksia, kuten lukuvuoden aloitusseminaari, ”laitosglögit” ja ”simaa ja tippaleipiä” jatketaan. Myös erilaisia seminaareja pyritään järjestämään, jotta opiskelijoiden identiteetti oppialaamme kohtaan ei häviäisi.

**Sosiaalipolitiikka, kulttuuri ja ympäristö**

Iltakoulun tärkeimpänä tehtävänä sosiaalipolitiikan saralla on tiedottaa jäsenistöään

opintososiaalisista asioista, joita ovat muun muassa toimeentuloon ja terveyteen liittyvät kysymykset sekä muut ajankohtaiset teemat.

Kulttuurin osalta pyritään säännöllisesti järjestämään esimerkiksi konserttivierailuja, teatteri-iltoja, museokäyntejä sekä muita Iltakoulun tapahtumatarjontaa rikastuttavaa toimintaa. Kulttuuritoimintaan liittyy myös jäsenistön rohkaiseminen kokemaan rikasta tamperelaista kulttuuritarjontaa. Tähän hyvänä välineenä voi käyttää aktiivista kulttuuritapahtumista tiedottamista erityisesti Iltakoulun jutut -listalla sekä Facebookissa. Iltakoulun kulttuuritarjonnassa voidaan hyödyntää joko ideoiden tasolla tai konkreettisesti Tamyn kulttuurijaoston toimintaa. Kulttuuripuoli tarjoaa myös mahdollisuuden suunnitella aivan uusia kulttuuriaktiviteetteja ja -toimintoja. Yhteistyötä muiden ainejärjestöjen kanssa kulttuuritapahtumien osalta selvitetään mahdollisuuksien puitteissa.

Ympäristöasioissa Iltakoulu tekee omia aloitteita tarpeen vaatiessa ja jatkaa aktiivista yhteistyötä Tamyn ja muiden ympäristötoimijoiden kanssa. Iltakoulu voi myös järjestää vierailuja ympäristösektorin kannalta kiinnostaviin kohteisiin. Ympäristöasioista tiedottamisen pääasialliset kanavat ovat politologit- ja Iltakoulu\_jutut -sähköpostilistat.

**Kansainvälisyys, kehitysyhteistyö ja tasa-arvo**

Iltakoulu toimii kansainvälisten opiskelijoiden tuutoreiden hankkimisessa ja tapahtumien järjestämisessä yhteistyössä Johtamiskorkeakoulun ylioppilaiden kanssa. JKY: n alle kuuluu politiikan tutkimuksen lisäksi kauppatieteet sekä hallintotieteet. Iltakoulu on tulevaisuudessakin aktiivisimpia ainejärjestöjä kansainvälisten opiskelijoiden integroimisessa yliopistoon ja heille taataan täysi mahdollisuus osallistua Iltakoulun tapahtumiin. Iltakoulun tehtävänä kansainvälisellä sektorilla on varmistaa, että vaihto-opiskelijoille järjestetään (joko JKY: n tai Iltakoulun toimesta) tervetuliaistapahtuma sekä vaihtoehtoisesti muita tapahtumia. Viestinnässä käytetään sosiaalista mediaa, sekä englanninkielistä Polint- sähköpostilistaa. Iltakoulu on mukana kehittämässä JKYyhteistyötä eteenpäin. Kansainväliset sitsit pyritään ottamaan perinteeksi.

Kehitysyhteistyösektoria painotetaan entistä enemmän ja tuodaan enenevissä määrin esille Plankummilapsiprojekti, jota jatketaan myös seuraavalla kaudella.

Tasa-arvo asioita kehitetään enemmän ja pohditaan uusia tasa-arvon ulottuvuuksia. Tapahtumat pysyvät avoimina kaikille iltakoululaisille tasapuolisesti ja erilaisten tapahtumien järjestäminen tulee turvata. Mahdollisen tasa-arvo päivän järjestämisestä keskustellaan.

**Liikunta**

Iltakoulu seuraa aktiivisesti Utasport-yhdistyksen, Atalpan ja muiden ainejärjestöjen

liikuntatoimintaa ja pyrkii tekemään yhteistyötä näiden kanssa. Näin taataan, että myös Iltakoulun jäsenet ovat tietoisia uusista liikuntamahdollisuuksista. Iltakoulun pelivuoroja Atalpassa jatketaan ja yhteisulkoilua organisoidaan ainakin talvisten liikuntatapahtumien (talviolympialaiset, IK:n kyykkätreenit) puitteissa. Liikuntatapahtumia pyritään järjestämään myös muiden ainejärjestöjen kanssa, esimerkkinä jo perinteeksi muodostunut hankipalloturnaus Interaktion kanssa.

Iltakoulu pyrkii myös panostamaan ja kehittämään JKK:n sisäistä liikuntatoimintaa yhdessä yksikön ainejärjestöjen kanssa. Esimerkiksi kevään 2012 jalkapalloturnaus on hyvä esimerkki tästä yhteistyöstä. Iltakoulu osallistuu myös joukkueensa Työväen ampujien muodossa futsal- ja jalkapallosarjoihin sekä mahdollisesti muihin tapahtumiin, kuten yösählyyn ja V.I.P. pesäpalloturnaukseen. Nyt muutaman kerran järjestetty liikunnallinen saunailta halutaan säilyttää syksyn ohjelmassa, sillä se on nähty hyvänä lisänä Iltakoulun liikuntatoimintaan. Syksyllä 2012 järjestetty hiiriviikkojen urheilutapahtuma halutaan myös niin ikään sisällyttää jatkossakin uusien opiskelijoiden ”hiiriviikkoihin”. Liikuntatapahtumia pyritään myös edelleen järjestämään Iltakoulun tapahtumasektorin kanssa (katso kohta ”Vapaa-ajan tapahtumat”).

**Työelämä, alumnitoiminta ja varainhankinta**

Työelämätapahtumien järjestämistä jatketaan. Vuonna 2013 pyritään toteuttamaan yksi ulkomaan ekskursio opinto- ja työelämäteeman ympäriltä sekä ainakin yksi työelämäekskursio kotimaassa. Sen lisäksi jäsenien työelämävalmiuksia tuetaan Tampereen yliopistolla erilaisten tapahtumien ja edunvalvonnan kautta. Työharjoitteluinfo pyritään toteuttamaan yhdessä yksikön henkilökunnan kanssa. Yhteistyötä jatketaan SYY Tampere ry:n ja Yhteiskunta-alan korkeakoulutetut ry:n kanssa. Keskustelukanavat muiden alan opiskelijoiden kanssa pidetään avoinna työelämäsektorin osalta.

Alumnitoimintaa pyritään kehittämään aktiivisempaan ja hedelmällisempään suuntaan. Alumnitietopankkiin pyritään saamaan Iltakoulun alumnien yhteystietoja alumniverkoston luomista varten. Myös mahdollisia alumni-iltoja pyritään järjestämään yhdessä jäsenistön kanssa. Lisäksi Iltakoulun alumnitoiminnan muotoja tullaan kartoittamaan ja kehittämään, tavoitteena mm. harjoittelupaikoista tiedottaminen tehokkaammin sekä alumnien ja vielä opiskelevien välisten

verkostojen luominen.

Varainhankinnassa ylläpidetään olemassa olevia hyviä yhteistyösuhteita yrityksiin ja järjestöihin. Uusien yhteistyökumppanien etsiminen jatkuu vuonna 2013 aktiivisesti. Erityisesti vuosijuhlien yhteydessä tehdään yritysyhteistyötä. Sen lisäksi Iltakoulu pyrkii keksimään uusia monipuolisia ja luovia tapoja tehdä varainhankintaa järjestön toiminnan tukemiseksi.